
Az egészségügyi alapjogok általános és speciális kérdései

Pályamunkám célkitűzése, hogy a szociális biztonság egy jellegzetes részterületének alanyi csoportjait alkotmányjogi aspektusból vizsgálja meg. Nem kétséges, hogy az Alaptörvényben deklarált alapvető jogok az élet minden területén, minden szituációban feltétlen érvényesülést kívánnak meg, azonban e tekintetben sajátos helyzetet teremt a biztosítási típusú szociális ellátások egy kritikus területe, az egészségügyi intézményrendszer.
Dolgozatomban bemutatom az egészségügy területén érvényesülő alapvető jogokat és kötelezettségeket, ezek általános és speciális formáit, valamint az érvényesíthetőség gyakorlati megvalósításának eszközeit, útjait.
Szándékosan alkalmazom módszeresen az egészségügyi alapjog terminust, annak ellenére, hogy a jogirodalomban a betegjog, egészségügyi jog illetve az orvosi jog kifejezések terjedtek el. Ennek oka, hogy a vizsgált terület rendkívül komplex problémakört foglal magába és jogterületi besorolása nem egyszerű feladat.
Egészségügyi alapjog fogalmán értem azokat az – az egészségügyi ellátások során is releváns – alapvető jogokat, amelyek az Alaptörvényben általános értelemben kerültek meghatározásra, de valódi tartalmukat, részletszabályaikat alacsonyabb, egészségügyi és szociálpolitikai tárgyú jogforrások által nyerik el.
Munkámban elhatárolom azokat az alapjogokat, amelyek minden egészségügyi szereplőt azonos módon illetnek meg – értve ez alatt magukat a betegeket, sérülteket, az egészségügyi intézmények dolgozóit, kiemelten kezelve az orvosokat – azoktól a jogoktól, amelyekkel az egyes speciális státusú alanyok az általánostól eltérő módon élhetnek.
Kutatásaim eredményeképpen megállapítható, hogy a legtöbb egészségügyi alapjog mindenki számára egyformán biztosított, azonban számos esetben bizonyos alanyok az általánostól eltérő státusuk miatt differenciált módon érvényesíthetik e jogaikat.
Célom, hogy a jogi szabályozás rendszerén és a vonatkozó gyakorlati példákon keresztül rávilágítsak a kérdéskör azon sarokpontjaira, amelyek az egészségügyi alapjog érvényesítés körében mindennapi problémákat idézhetnek elő, és bemutassam e problémák feloldásának metódusait.



